Predkladacia správa

Na základe ustanovenia § 70 ods. 2 zákona Národnej rady Slovenskej republiky   
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladá minister školstva Slovenskej republiky na rokovanie vlády Slovenskej republiky návrh poslancov Národnej rady Slovenskej republiky Józsefa Berényiho a Lászlóa Szigetiho na vydanie zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (tlač 816), (ďalej len „návrh zákona“).  
Cieľom návrhu zákona je, aby ustanovenie v školskom zákone upravujúce používanie učebníc, učebných textov a pracovných zošitov (§ 13 zákona č. 245/2008 Z. z.) bolo doplnené o špecifikáciu uvádzania geografických názvov v učebniciach vydávaných v jazyku národnostných menšín, a to tak, že geografické názvy sa uvádzajú v jazyku príslušnej národnostnej menšiny.   
Stanovisko Ministerstva školstva Slovenskej republiky k predloženému návrhu zákona: 
1. Predložený návrh zákona vkladá do škoského zákona odsek, ktorý je v rozpore s § 3 ods. 3 písm. d) zákona č. 270/1995 Z. z. o štátnom jazyku Slovenskej republiky a s § 18 zákona č. 215/1995 Z. z. o geodézii a kartografii.  
2. Štandardizované geografické názvy sú záväzné a v učebniciach ako v odborných publikáciach, ktoré obsahujú aj kartografické údaje, sa musia uvádzať v štátnom jazyku.  
3. Nepriama novelizácia zákona, t. j. zmeny a doplnenie iného zákona ustanoveniami navrhovaného zákona bez uvedenia jeho úplnej citácie v samostatnom článku, je v zmysle čl. 7 Legislatívnych pravidiel vlády Slovenskej republiky neprípustná.  
 
Záver:  
Predložený návrh zákona je v rozpore so zákonmi č. 270/1995 Z. z a č. 215/1995 Z. z. alebo je ich nepriamou novelou, čo je v právnom štáte neprípustné.  
Vzhľadom na uvedené skutočnosti Ministerstvo školstva SR nesúhlasí s návrhom zákona, ktorý predložili poslanci Národnej rady Slovenskej republiky József Berényi a László Szigeti  a neodporúča vláde Slovenskej republiky vysloviť s ním súhlas.